LeBron James

LeBron Raymone James (sündinud 30. detsembril 1984 Ohios Akronis) on Ameerika Ühendriikide korvpallur, kes mängib 2018. aastast NBA klubis Los Angeles Lakers. Varem ka Cleveland Cavaliersi ja Miami Heati esindanud James on tulnud neljakordseks NBA meistriks ja USA koondisega kahekordseks olümpiavõitjaks.
Keskkool.
Keskkoolis kogus James 2002. aastal keskmiselt 27,8 punkti, 7,5 lauapalli, 5,9 söötu ja 4 vaheltlõiget mängus. Ajaleht USA Today valis ta USA sümboolsesse koondisse, mida polnud veel ühegi keskkooliõpilasega juhtunud.
Aasta hiljem oli James veelgi parem ja tema keskmised näitajad kerkisid 29,7 punkti ja 8,4 lauapallini mängus. Tol hooajal sai ta hüüdnime King James. 2003. aastal pälvis ta Naismithi aasta parima noormängija auhinna.
Tänu Jamesile ja Ohio meeskonnale hakati telerist näitama keskkooli korvpallivõistluste otseülekandeid, mida polnud varem tehtud.
NBA karjäär.
Cleveland Cavaliers.
Jamesi valis 2003. aasta NBA "draft"'i esimese valikuna Cleveland Cavaliers. Esimesel hooajal tõi James keskmiselt 20,9 punkti, 5,4 lauapalli ja 5,9 tulemuslikku söötu mängus ning temast sai Michael Jordani ja Oscar Robertsoni kõrval kolmas mängija, kes on debüüthooajal kogunud vähemalt 20 punkti, 5 lauapalli ja 5 resultatiivset söötu mängus. Kuigi LeBron James valiti 2004. aastal NBA parimaks uustulnukaks, ei suutnud ta Cavaliersi veel väljalangemismängudele juhtida.
2005. aastal valiti James NBA sümboolsesse teise meeskonda ja ta osales esmakordselt NBA tähtede mängus.
2006. aastal jõudis Cavaliers väljalangemismängude teise ringi, kus saadi lüüa Detroit Pistonsilt. Jamesi hooaja keskmisteks jäid 31,4 punkti (karjääri parim), 7 lauapalli ja 6,6 resultatiivset söötu mängus. James valiti NBA sümboolsesse esiviisikusse ja NBA tähtede mängu kõige väärtuslikumaks mängijaks.
2007. aastal valiti James NBA sümboolsesse teise meeskonda, samuti osales ka taas NBA tähtede mängus. Väljalangemismängudel jõudis Cavaliers välja NBA finaali, kus pidi aga tunnistama 0 : 4 San Antonio Spursi paremust.
Hooajal 2007/08 valiti James taas NBA sümboolsesse esiviikusse ja teist korda NBA tähtede mängu kõige väärtuslikumaks mängijaks. Keskmiselt 30 punkti mängus visanud James oli NBA hooaja kõige resultatiivsem mängija.
2008/09. hooajal juhtis James klubi 66 võidu ja 16 kaotusega kindlalt väljalangemismängudele, kus kaotati idakonverentsi finaalis 2 : 4 Orlando Magicule. Põhihooajal keskmiselt 28,4 punkti, 7,6 lauapalli ja 7,2 korvisöötu toonud James pälvis NBA kõige väärtuslikuma mängija autasu (MVP).
James hinnati põhihooaja kõige väärtuslikuma mängija auhinna vääriliseks ka järgmisel, 2009/10. hooajal, mil tema arvele jäi 29,7 punkti, 7,3 lauapalli ja 8,6 resultatiivset söötu mängus. Põhihooajal 61 kohtumist võitnud Cavaliersi teekond väljalangemismängudel katkes idakonverentsi poolfinaalis, kus kaotati 2 : 4 Boston Celticsile.
2010. aasta 1. juulil lõppes Jamesi senine leping ja temast sai vabaagent. James teatas 8. juuli ESPN-i erisaates "The Decision", et liitub Miami Heatiga, kus ootasid teda ees Dwyane Wade ja Chris Bosh.
Miami Heat.
Esimeses mängus Miami Heati eest viskas James 31 punkti, kuid Boston Celticsilt tuli vastu võtta 80 : 88 kaotus. 9. novembril tegi James Heati särgis esimese kolmikduubli, kui kogus 114 : 116 kaotusmängus Utah Jazzi vastu 20 punkti, 11 lauapalli ja 14 korvisöötu.
3. veebruaril viskas James 104 : 100 võidumängus Orlando Magicu üle 51 punkti. 29. märtsil naasis James Clevelandi, kus võeti vastu 90 : 102 kaotus. James tegi Heati eest oma kolmanda ja karjääri 32. kolmikduubli numbritega 27 punkti, 12 söötu ja 10 lauapalli.
James tõi 2010/11. hooajal Miami Heati eest keskmiselt 26,7 punkti, 7,5 lauapalli ja 7 tulemuslikku söötu mängus, olles Kevin Duranti järel liiga paremuselt teine skooritegija.
LeBron Jamesi juhtimisel jõudis Miami Heat aastatel 2011–2014 neli korda järjest NBA finaali. Kui 2011. aastal kaotati finaalseeria 2 : 4 Dallas Mavericksile ja 2014. aastal 1 : 4 San Antonio Spursile, siis 2012. ja 2013. aastal viis James Heati tiitlivõiduni. 2012. aastal alistas Heat 4 : 1 Oklahoma City Thunderi ja aasta hiljem 4 : 3 Spursi. James valiti mõlemal aastal nii põhihooaja kui ka finaalseeria kõige väärtuslikumaks mängijaks.
Cleveland Cavaliers.
2014. aasta suvel taasliitus James oma esimese koduklubi Cleveland Cavaliersiga ja viis meeskonna 2016. aastal klubi ajaloo esimese ja seni ainsa NBA meistritiitlini, kui finaalis alistati 4 : 3 Golden State Warriors. Jamesi juhtimisel jõudis Cavaliers NBA finaali ka 2015., 2017. ja 2018. aastal, kuid pidi siis tunnistama Warriorsi paremust.
Los Angeles Lakers.
2018. aasta suvel otsustas James siirduda Los Angeles Lakersisse, juhtides meeskonna 2020. aastal NBA meistritiitlini, kui finaalis alistati 4 : 2 Miami Heat. See oli Jamesile 4. ja Lakersil 17. NBA meistritiitel. Nagu eelneva nelja tiitli puhul, valiti James ka sel korral finaalseeria kõige väärtuslikumaks mängijaks (MVP-ks).
Rahvuskoondis.
USA korvpallikoondise koosseisus on James tulnud 2008. aasta Pekingi ja 2012. aasta Londoni olümpiamängudel kullale ning 2004. aastal Ateena olümpiamängudel pronksile. USA ja James pälvisid pronksmedali ka 2006. aastal Jaapanis peetud korvpalli MM-ilt, kus USA kaotas poolfinaalis Kreekale, kuid võitis kolmanda koha mängus Argentinat.
Isiklikku.
Jamesil on abikaasa Savannah Brinsoniga kolm last: pojad Bronny (sündinud 2004) ja Bryce (2007) ning tütar Zhuri (2014).